**Výbor Národnej rady Slovenskej republiky**

**pre ľudské práva a národnostné menšiny**

41. schôdza výboru

CRD-841/2018

**91**

**Uznesenie**

**Výboru Národnej rady Slovenskej republiky**

**pre ľudské práva a národnostné menšiny**

zo 16. mája 2018

k problematike prostitúcie a šírenia nákazy syfilisu v okrese Trebišov

**Výbor Národnej rady Slovenskej republiky**

**pre ľudské práva a národnostné menšiny**

1. **vyjadruje**

poľutovanie nad situáciou v meste Trebišov a jeho okolí, kde rozšírenie prostitúcie a nevyhovujúce hygienické podmienky v segregovaných osadách majú za následok šírenie nákazy syfilisu a podľa informácií a svedectiev predstaviteľov samosprávy a odborníkov sa prostitúcii majú venovať aj maloleté deti.

1. **apeluje**

na dodržiavanie záväzkov vyplývajúcich z medzinárodných dohovorov, a to najmä na aplikovanie legislatívnych a iných opatrení zameraných na prevenciu, ochranu obetí, vyvodzovanie trestnoprávnej zodpovednosti a aplikovanie ochranných opatrení a intervenčných programov.

K tomu Slovenskú republiku zaväzuje Dohovor o ochrane ľudských práv a základných slobôd, Európska sociálna charta, Európsky dohovor o výkone práv dieťaťa; Dohovor OSN o právach dieťaťa, predovšetkým jeho článok 34, Opčný protokol o predaji detí, detskej prostitúcii a detskej pornografii, Dohovor Rady Európy o ochrane detí pred sexuálnym vykorisťovaním a sexuálnym zneužívaním.

Prijatím týchto medzinárodných dohovorov Slovenská republika vzala na vedomie, že sexuálne vykorisťovanie detí, najmä detská pornografia a prostitúcia, ako aj všetky formy sexuálneho zneužívania detí majú zničujúci vplyv na zdravie a psychosociálny vývin detí a vzala do úvahy, že blaho a najlepšie záujmy detí sú základnými hodnotami, ktoré sú spoločné pre všetky členské štáty a musia sa presadzovať bez diskriminácie.

1. **žiada**

ministra práce, sociálnych vecí a rodiny Jána Richtera,

ministerku vnútra Denisu Sakovú,

ministerku zdravotníctva Andreu Kalavskú,

splnomocnenca vlády SR pre rómske komunity Ábela Ravasza,

aby za svoje rezorty podali výboru písomné správy o prijatých a pripravovaných legislatívnych, exekutívnych a iných opatreniach, vrátane intervenčných programov smerujúcich k zastaveniu šírenia nákazy a obmedzeniu sociálno-patologických javov najmä v okrese Trebišov, a aby tieto správy na schôdzi výboru osobne uviedli.

Natália Blahová

Augustín Hambálek Anna Verešová

overovateľ predsedníčka výboru